Document ID: 32013R0141

UREDBA KOMISIJE (EU) št. 141/2013
z dne 19. februarja 2013
o izvajanju Uredbe (ES) št. 1338/2008 Evropskega parlamenta in Sveta o statističnih podatkih Skupnosti v zvezi z javnim zdravjem ter zdravjem in varnostjo pri delu glede Evropske ankete o zdravju in zdravstvenem varstvu (EHIS)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1338/2008 Evropskega parlamenta in Sveta z dne 16. decembra 2008 o statističnih podatkih Skupnosti v zvezi z javnim zdravjem ter zdravjem in varnostjo pri delu (1) in zlasti člena 9(1) Uredbe,
ob upoštevanju naslednjega:
(1)
Uredba (ES) št. 1338/2008 vzpostavlja skupni okvir za sistematično pripravo evropskih statističnih podatkov o javnem zdravju ter zdravju in varnosti pri delu.
(2)
V skladu s členom 9(1) Uredbe (ES) št. 1338/2008 so potrebni izvedbeni ukrepi za določitev podatkov in metapodatkov, ki jih je treba predložiti o zdravstvenem stanju, determinantah zdravja in zdravstveni oskrbi iz Priloge I k navedeni uredbi, ter za določitev referenčnih obdobij in časovnih presledkov za predložitev teh podatkov.
(3)
Navedeni podatki predstavljajo najmanjši zadostni statistični podatkovni niz za boljše spremljanje zdravstvenih programov in politik Unije o socialni vključenosti in socialni zaščiti, neenakostih na področju zdravja in zdravem staranju.
(4)
Z zaupnimi podatki, ki jih države članice pošljejo Komisiji (Eurostatu), bi bilo treba ravnati v skladu z načelom statistične zaupnosti iz Uredbe (ES) št. 223/2009 Evropskega parlamenta in Sveta z dne 11. marca 2009 o evropski statistiki (2) in v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3).
(5)
V skladu s členom 6 Uredbe (ES) št. 1338/2008 je bila opravljena analiza stroškov in koristi ter njena ocena. Analiza je pokazala, da bi bila razpoložljivost primerljivih podatkov iz vse Unije lahko zelo koristna za odločitve na področju zdravja in socialne politike ter za znanstvene namene, saj bi uporaba skupnih orodij omogočila skladnost podatkov med državami, čeprav bi se s tem povezani stroški razlikovali glede na stopnjo integracije zahtevanih spremenljivk in metodologijo iz obstoječih nacionalnih raziskovanj.
(6)
Ukrepi, predvideni s to uredbo, so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Področje uporabe
Evropski statistični podatki na podlagi Evropske ankete o zdravju in zdravstvenem varstvu (European Health Interview Survey - EHIS) se nanašajo na zdravstveno stanje, zdravstveno varstvo in determinante zdravja ter sociodemografske značilnosti prebivalstva, starega 15 let in več.
Člen 2
Opredelitev pojmov
V tej uredbi se uporabljajo naslednje opredelitve:
1.
„gospodinjstvo“ pomeni osebo, ki živi sama, ali skupino oseb, ki živijo skupaj v istem stanovanju in si delijo stroške, vključno s stroški za skupno preskrbo z osnovnimi življenjskimi potrebščinami; v to opredelitev niso zajeta skupinska gospodinjstva, kot so bolnišnice, negovalni ali oskrbovalni domovi, zapori, vojašnice, verske ustanove, penzioni ali študentski domovi;
2.
„običajno prebivališče“ pomeni kraj, kjer oseba običajno preživi svoj dnevni počitek, ne glede na začasno odsotnost zaradi rekreacije, počitnic, obiskov pri prijateljih in sorodnikih, poslov, zdravljenja ali verskega romanja, ali, če to ne obstaja, kraj, kjer ima oseba zakonito ali registrirano prebivališče.
Kot običajni prebivalci zadevnega geografskega območja se upoštevajo samo osebe, ki:
(a)
so pred referenčnim datumom najmanj 12 mesecev neprekinjeno živele v kraju svojega običajnega prebivališča ali
(b)
so v kraj svojega običajnega prebivališča prispele v 12 mesecih pred referenčnim datumom z namenom, da tam ostanejo najmanj eno leto.
Če okoliščin iz točk (a) ali (b) ni mogoče ugotoviti, pomeni „običajno prebivališče“ kraj zakonitega ali registriranega prebivališča;
3.
„mikropodatki“ pomenijo neagregatne ugotovitve ali meritve značilnosti posameznih enot;
4.
„metapodatki“ pomenijo podatke, ki opredeljujejo ali opisujejo druge podatke ter statistične poslovne procese.
Člen 3
Zahtevani podatki
1. Vsaka država članica Komisiji (Eurostatu) predloži mikropodatke iz Priloge I.
2. Ti mikropodatki temeljijo na nacionalno reprezentativnih verjetnostnih vzorcih.
3. Komisija (Eurostat) zaradi čim večje usklajenosti rezultatov raziskovanja med državami v tesnem sodelovanju z državami članicami predlaga metodološka in praktična priporočila ter smernice za vzorčenje in izvajanje raziskovanja v obliki „Priročnika za izvajanje Evropske ankete o zdravju in zdravstvenem varstvu“, ki vključuje standardni vprašalnik.
4. Najmanjša zadostna efektivna velikost vzorca, izračunana ob predpostavki enostavnega naključnega vzorčenja, je določena v Prilogi II. Utežni faktorji se izračunajo ob upoštevanju verjetnosti izbire enot in njihovega neodgovora, po potrebi pa se vzorec prilagodi zunanjim podatkom v zvezi s porazdelitvijo oseb v ciljni populaciji.
5. Manjši deli nacionalnega ozemlja, ki ne obsegajo več kot 2 % prebivalstva zadevnih držav članic in nacionalnih ozemelj iz Priloge III, se izključijo.
Člen 4
Referenčno leto in populacija
1. Referenčno leto je leto 2013, 2014 ali 2015.
2. Referenčna populacija so posamezniki, stari 15 let in več, ki živijo v zasebnih gospodinjstvih in v času zbiranja podatkov prebivajo na ozemlju zadevne države članice.
3. Zbiranje podatkov se porazdeli na obdobje najmanj treh mesecev, med katerimi mora biti vsaj en jesenski mesec (med septembrom in decembrom).
Člen 5
Referenčni metapodatki
1. Referenčni metapodatki o kakovosti se zagotovijo v skladu s standardom za evropski statistični sistem, ki ga določi Komisija (Eurostat) in o katerih se dogovori z državami članicami.
2. Države članice predložijo te metapodatke Komisiji (Eurostatu) najpozneje v dveh mesecih po predložitvi mikropodatkov.
Člen 6
Predložitev mikropodatkov in referenčnih metapodatkov Komisiji (Eurostatu)
1. Države članice predložijo končne, validirane in utežene mikropodatke ter referenčne podatke o kakovosti, ki jih zahteva ta uredba, v skladu s standardom izmenjave, ki ga določi Komisija (Eurostat). Mikropodatki in referenčni metapodatki o kakovosti se zagotovijo prek enotne vstopne točke.
2. Mikropodatki se predložijo najpozneje do 30. septembra 2015 ali v devetih mesecih po koncu zbiranja nacionalnih podatkov, če se raziskovanje izvaja po decembru 2014.
Člen 7
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. februarja 2013

Labels: 12
0
19